Ja iseloomustab teadust: "Nii on iga teadlane jäänud omajagu lapseks; ainult tänu sellele püsib teadus ja kasvab teadmiste hulk." Kuid lapsedki oskavad olla lollid ning julmad - nagu selgub Parmasto küllaltki vaoshoitult visandatud teadlaste galeriist. Kurb lugu, et ega  siin teaduspäikese all pole miskit muutunud - leidub nüüdsetegi akadeemikute seas poliitilisi tegelinskeid, kes ajal, mil sada tuhat riigialamat siplevad otseses vaesuses, määravad endale ohtraid palku eurodes, ent ei saa hakkama kõige lihtlabasema ausamba püstitamisegagi. Või siis vassivad ja valetavad ajakirjanikele oma ja teiste teadusartiklites sisalduva kohta, et vaid oma rahahuvisid kaitsta.